Кананізацыя благаслаўлёных Яна ХХІІІ і Яна Паўла ІІ адбудзецца 27 красавіка 2014 г, у Нядзелю Божай Міласэрнасці. Аб гэтым паведаміла Зала Друку Апостальскай Сталіцы па выніках кардынальскага кансісторыя, які правёў 30 верасня 2013 г. Святы Айцец. Трэба нагадаць, спалучэнне кананізацыі двух Пантыфікаў было асабістым жаданнем папы Францішка. Кардынал Амата, прэфект Кангрэгацыі па справах Кананізацыі, каментуючы гэты факт, адзначыў нядаўна, што Ян XXIII быў вялікім прарокам і ініцыятарам ІІ Ватыканскага Сабору, а Ян Павел II рэалізаваў яго на практыцы і развіў ва ўсіх яго кампанентах і ўсім яго патэнцыяле. Паводле іерарха, гэтыя дзве асобы з’яўляюцца стаўпамі не толькі хрысціянскай культуры, але і хрысціянскай святасці.